קירילו בודאנוב

קירילו אולכסיוביץ' בודאנוב (באוקראינית: Кирило Олексійович Буданов; נולד ב-4 בינואר 1986 בקייב) הוא קצין אוקראיני בדרגת בריגדיר גנרל, המכהן כראש מנהלת המודיעין הראשית של משרד ההגנה של אוקראינה, מנגנון המודיעין הצבאי האוקראיני, החל מ-2020.

ביוגרפיה 
בודאנוב נולד ב-4 בינואר 1986 בקייב, בירת אוקראינה (באותה תקופה עוד היתה תחת המשטר הסובייטי).

בודאנוב סיים את לימודיו במכון אודסה של כוחות היבשה האוקראיניים (2007) ולאחר מכן החל לשרת בכוחות המיוחדים של מנהלת המודיעין הראשית של משרד ההגנה של אוקראינה, שם מילא תפקידים שונים.

מאז אביב 2014 בודאנוב השתתף בסכסוך המזוין במזרח אוקראינה ובמהלך הלחימה שם נפצע. לפי ערוץ הטלוויזיה רוסיה-24, בודאנוב, יחד עם קבוצה של קצינים נוספים מהמודיעין הצבאי האוקראיני, השתתפו בתקרית ליד העיר ארמיאנסק שבקרים באוגוסט 2016.

ב-4 באפריל 2019 נעשה ניסיון לא מוצלח להתנקש בחייו של בודאנוב בקייב. אז פוצצה מכונית שברולט אוונדה ברחוב האקדמאי ויליאמס שבקייב, שמתחתיה הונח מוקש. משרד התובע הכללי של אוקראינה הודיע מאוחר יותר על מעצרה של קבוצת חשודים ובית המשפט המחוזי של גולוסייבסקי בקייב גזר על שני אזרחים רוסים 7 ו-8 שנות מאסר, בהתאמה.

מ-2018 עד 2020 שירת בתפקידים מבצעיים. בשנת 2020, מונה לסגן מנהל מחלקה בשירות הביון החוץ של אוקראינה.

ב-5 באוגוסט 2020, נשיא אוקראינה וולודימיר זלנסקי מינה את קולונל בודאנוב לראש מינהלת המודיעין הראשית של משרד ההגנה של אוקראינה (מנגנון המודיעין הצבאי האוקראיני). בתפקיד זה, בודאנוב החליף את וסיל בורבה. ב-24 באוגוסט 2021 הוענקה לו דרגת בריגדיר גנרל. בנובמבר 2021 פרסם דו"ח מודיעין לפיו רוסיה ריכזה כוחות בגבול ובכוונתה לפלוש לאוקראינה במהלך שנת 2022.

ב-12 באוקטובר 2022 פורסם שלפי שירות הביטחון הפדרלי של רוסיה מארגן פיצוץ משאית על גשר קרים היה ראש המודיעין הצבאי של אוקראינה קירילו בודאנוב.

ב-21 באפריל 2023 פורסם שבית המשפט לפורטובו של מוסקבה עצר שלא בפניו את בודאנוב בקשר לתיק פיצוץ משאית על גשר קרים. בודאנוב הוכנס לרשימת המבוקשים הבינלאומית, ציינו בבית המשפט.

קישורים חיצוניים

הערות שוליים
 

קייב: אישים
בוגרי אוניברסיטאות ומכללות
גנרלים
המודיעין הצבאי האוקראיני
מרגלים
אנשי צבא אוקראינים
הפלישה הרוסית לאוקראינה: אישים
אוקראינים שנולדו ב-1986